**তামিমের ফেরা নিয়ে যা বললেন সুজন**

চলতি মাসে পাকিস্তানে শুরু হতে যাওয়া এশিয়া কাপ এবং অক্টোবরে ভারতে অনুষ্ঠিতব্য বিশ্বকাপে দেশ সেরা ওপেনার তামিম ইকবালের খেলা অনিশ্চিত।

পিঠের চোটের জন্য ইংল্যান্ডে চিকিৎসা করিয়ে সোমবার দেশে ফিরেছেন তামিম। আপাতত সপ্তাহ খানেকের বিশ্রামের পর পুনর্বাসন প্রক্রিয়া শুরু করবেন তিনি। তবে তার এশিয়া কাপ ও বিশ্বকাপ খেলা এখনো আছে ধোঁয়াশায়।

এশিয়া কাপ এবং বিশ্বকাপে তামিমের খেলা প্রসঙ্গে জাতীয় দলের সাবেক অধিনায়ক ও বিসিবি পরিচালক খালেদ মাহমুদ সুজন বলেন, প্রথম কথা হলো যেকোনো খেলোয়াড়ের জন্য সেটা তামিম হোক বা অন্য কেউ, গুরুত্বপূর্ণ হচ্ছে সম্পূর্ণ ফিট থাকা।

সুজন আরও বলেন, কোন সন্দেহ নেই তামিম এখনো দেশের অন্যতম সেরা ওপেনার। সবাই জানে দলে তার গুরুত্ব। কিন্তু যদি আপনি বিশ্বকাপের কথা বলেন তাহলে যে ফিট না তাকে আপনি স্কোয়াডে এফোর্ড করতে পারবেন না। এটা ৬০০ বলের খেলা, আপনাকে সব সময়ই সজাগ থাকতে হবে। যদিও আমি আশা করছি তামিম ইনজুরি থেকে সেরে ফিরবে। যেটা বড় আসরে বাংলাদেশকে সুবিধা দেবে।